送少章弟赴仁和主簿
作者：秦觀
朝代：宋

paragraphs: 我宗本江南，爲將門列戟。
中葉徙淮海，不仕但潜德。
先祖實起家，先君始縫掖。
議郎爲名士，余亦忝詞客。
風流以及汝，三通桂堂籍。
汝弱不好弄，文章有風格。
久從先生游，術業良未測。
武林一都會，山水富南國。
下有賢別駕，上有明方伯。
干將入砥礪，騕褭就銜勒。
勿矜孔鸞姿，不樂棲枳棘。
吳中多高士，往往寄老釋。
辨才雖物化，參寥猶夙昔。
投閑數訪之，可得三友益。
少來輕別離，老去重乖隔。
念汝遠行役，惘惘意不懌。
道山雖云佳，久寓有饑色。
功名已絕意，政苦婚嫁迫。
終從大人議，稅駕邗溝側。
追蹤漢兩疏，父子老阡陌。